Martin Krebs

**Martin Krebs** (født 2. november 1956 i Essen i Vest-Tyskland) er en tysk katolsk prelat, diplomat for Den hellige stol og titulærerkebiskop.
## Liv og virke
### Bakgrunn
Martin Krebs vokste opp nord i Essen, ikke langt fra Zollverein kullgruve- og koksverkområde. Moren hans hadde blitt fordrevet fra Ermland, faren hans hadde flyktet fra Eichsfeld. Etter eksamen fra Det biskoppelige gymnasium ved Stoppenberg i Essen, studerte Martin Krebs til å begynne med katolsk teologi og filosofi ved Ruhr-Universität Bochum som bispedømmeteolog ved *Bischöfliches Studienkolleg der Diözese Essen*. Etter den første teologiske eksamen (Philosophicum) fortsatte han studiene ved Det pavelige gregorianske universitet som seminarist ved Pontificium Collegium Germanicum et Hungaricum de Urbe i Roma.

### Prest
Den 10. oktober 1983 ble han presteviet i Roma for hjemmebispedømmet Essen av erkebiskopen av München og Freising, Friedrich Wetter. Etter at han ble uteksaminert fra Det pavelige gregorianske universitet, var han kapellan i sognet *St. Joseph* i Duisburg-Mitte fra 1984 til 1987. I oktober 1987 begynte Martin Krebs å studere ved Det pavelige diplomatiske akademi i Roma, som han fullførte i 1991 med en doktorgrad i kanonisk rett.

I juli 1991 ble Krebs tilknyttet nuntiaturet i Burundi. De påfølgende årene ble han postert til Japan (1995–1998), Østerrike (1998–1999) og Tsjekkia (1999–2002); Fra 2002 til 2006 var han del av Den hellige stols representasjon til Den europeiske union i Brussel. Fra 2006 var han ved nuntiaturet i Washington, D.C. i USA.

### Titulærerkebiskop, nuntius til Guinea og Mali
Den 8. september 2008 utnevnte pave Benedikt XVI ham til titulærerkebiskop av *Taborenta* og utnevnte ham til apostolisk nuntius til Guinea og Mali. Han ble ordinert til biskop av kardinalstatssekretær Tarcisio Bertone S.D.B. den 16. november 2008 i Essens katedral; medkonsekratorer var den emeriterte apostoliske nuntius erkebiskop Erwin Josef Ender, og Essen-biskopen Felix Genn.

### Nuntius til New Zealand og stater i Stillehavsområdet
Den 8. mai 2013 utnevnte pave Frans ham til apostolisk nuntius til New Zealand, Cookøyene, Kiribati, Palau og Mikronesia, og apostolisk delegat for Stillehavsterritoriet. Den 23. september samme år ble han i tillegg utnevnt til nuntius for Fiji, Samoa og Vanuatu. Den 18. januar 2014 utnevnte pave Frans ham også til apostolisk nuntius i Tonga. Pave Frans utvidet sitt ansvarsområde ytterligere den 3. mai 2014 med utnevnelsen av Krebs til apostolisk nuntius til Marshalløyene og Nauru.
### Nuntius til Uruguay
Den 16. juni 2018 utnevnte pave Frans ham til apostolisk nuntius i Uruguay.

### Nuntius til Sveits, Liechenstein og Monaco
Pave Frans utnevnte ham til apostolisk nuntius i Sveits og Liechtenstein den 3. mars 2021, og dessuten til apostolisk nuntius til Monaco den 19. april 2024.

I tillegg til tysk taler Martin Krebs også engelsk, italiensk, fransk, spansk og tsjekkisk.

## Episkopalgenealogi
Hans episkopalgenealogi er:

* Kardinal Scipione Rebiba  (1504-1577) 
* Kardinal Giulio Antonio Santorio  (1532-1602) *bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale  (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Erkebiskop Enrico Enríquez (1701-1756) *1743
* Erkebiskop Manuel Quintano Bonifaz (1698-1774) *1749
* Kardinal Buenaventura Córdoba Espinosa de la Cerda (1724-1777) *1761
* Kardinal Giuseppe Maria Doria Pamphilj (1751-1816) *1785
* Pave Pius VIII (1761-1830) *1816
* Pave Pius IX (1792-1878) *1827
* Kardinal Gustav Adolf von Hohenlohe-Schillingsfürst (1823-1896) *1857
* Erkebiskop Salvatore Magnasco (1806-1892) *1868
* Kardinal Gaetano Alimonda (1818-1891) *1877
* Kardinal Agostino Richelmy (1850-1923) *1886
* Biskop Giuseppe Castelli (1871-1943) *1911
* Biskop Gaudenzio Binaschi (1883-1968) *1930
* Erkebiskop Albino Mensa (1916-1998) *1960
* Kardinal Tarcisio Bertone (1934-) *1991
* Erkebiskop *Martin Krebs* (1956- ) *2008

## Referanser